C 190/1

EUROPOS CENTRINIO BANKO NUOMONĖ

2020 m. gegužės 8 d.

dėl pasiūlymo dėl reglamento dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti sukūrimo

(CON/2020/14)

(2020/C 190/01)

Įžanga ir teisinis pagrindas

2020 m. balandžio 2 d. Europos Komisija priėmė pasiūlymą dėl reglamento dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti sukūrimo (toliau – pasiūlytas reglamentas) (1).

ECB kompetencija teikti nuomonę grindžiama Sutarties 127 straipsnio 4 dalies antra pastraipa, nes pasiūlytas reglamentas yra susijęs su ECBS pinigų politikos funkcijomis ir operacijomis pagal Europos centrinių bankų sistemos ir Europos Centrinio Banko statuto (toliau – ECBS statutas) IV skyrių, ypač pagal ECBS statuto 17 straipsnį ir 21 straipsnio 2 dalį, kuriuose nustatoma, kad ECB ir nacionaliniai centriniai bankai (NCB) gali atidaryti sąskaitas, inter alia, viešiesiems subjektams ir veikti kaip, inter alia, Sąjungos institucijų ir centrinių Vyriausybių fiskaliniai agentai.

Vadovaudamasi Europos Centrinio Banko darbo reglamento 17 straipsnio 5 dalies pirmuoju sakiniu, Valdančioji taryba priėmė šią nuomonę.

1. Bendros pastabos

Pagal reglamentą sukuriama priemonė (toliau – priemonė SURE), kurią naudodama Europos Sąjunga galėtų teikti finansinę paramą paskolų forma (toliau – paskolos SURE) valstybėms narėms, kurios dėl koronaviruso ligos (COVID-19) protrūkio patiria didelį ekonomikos sukrėtimą arba kurioms toks sukrėtimas gresia, sutrumpinto darbo laiko ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti (2). Bendra paskolų suma neviršytų 100 000 000 000 EUR. ECB teigiamai įvertino Europos Vadovų Tarybos patvirtintas tris euro grupės sutartas apsaugos priemones, skirtas piliečiams, bendrovėms ir valstybėms, t. y. priemonę SURE, kartu su Europos stabilumo mechanizmo pandemijos krizės paramai skirta apsaugos priemone ir visos Europos garantijų fondu (3).

2. Konkrečios pastabos

Pagal pasiūlyto reglamento 10 straipsnio 1 dalį Komisija nustatys būtiną paskolų administravimo Europos Centriniame Banke tvarką. Pagal pasiūlyto reglamento 10 straipsnio 2 dalį paramą gaunanti valstybė narė savo nacionaliniame centriniame banke atidarys specialią sąskaitą gautai finansinei paramai tvarkyti. Ji taip pat perves pagrindinę paskolos sumą ir mokėtinas paskolos palūkanas į Sąjungos sąskaitą ECB likus dvidešimčiai sistemos TARGET2 darbo dienų iki atitinkamo mokėjimo termino.

Kaip pirmiau pažymėta, pagal ECBS statuto 17 straipsnį ir 21 straipsnio 2 dalį ECB ir NCB gali atidaryti sąskaitas Komisijai ir valstybėms narėms ir veikti kaip jų fiskaliniai agentai. Šiuo pagrindu ECB ir NCB praeityje vykdė uždavinius administruojant paskolas, suteiktas pagal ekonominio koregavimo programas, kaip antai Europos finansinės padėties stabilizavimo priemonę (EFSM) (4) ir Sąjungos vidutinės trukmės finansinė pagalbos priemonę (MTFA), pagal kurias paskolos buvo teikiamos valstybėms narėms, kurios susiduria su einamųjų mokėjimų balanso ar kapitalo judėjimo sunkumais ar kurioms kyla tokių rimtų sunkumų grėsmė (5). Siekiant užtikrinti, kad ECBS operacijų organizavimą ECBS laikytų vidaus reikalu, siūloma įtvirtinti, kad paramą gaunanti valstybė narė pagal paskolas mokėtinas sumas iki atitinkamo mokėjimo termino pervestų į sąskaitas ECBS.

Ši nuomonė bus skelbiama ECB interneto svetainėje.

Priimta Frankfurte prie Maino 2020 m. gegužės 8 d. ECB Pirmininkė Christine LAGARDE

(1) COM (2020) 139 final.

(2) Žr. pasiūlyto reglamento 1 straipsnio 2 dalį.

(3) Žr. 2020 m. balandžio 30 d. spaudos konferencijos įvadinis pranešimas, ECB Pirmininkė Christine Lagarde, ECB pirmininko pavaduotojas Luis de Guindos, Frankfurtas prie Maino, paskelbta ECB svetainėje www.ecb.europa.eu.

(4) Žr. 2010 m. gegužės 11 d. Tarybos reglamento (EB) Nr. 407/2010, kuriuo nustatoma Europos finansinės padėties stabilizavimo priemonė (OL L 118, 2010 5 12, p. 1) 8 straipsnio 1 dalį; 2010 m. spalio 14 d. Europos Centrinio Banko sprendimą ECB/2010/17 dėl Sąjungos skolinimosi ir skolinimo operacijų, atliktų pagal Europos finansinės padėties stabilizavimo priemonę, administravimo (OL L 275, 2010 10 20, p. 10).

(5) Žr. 2002 m. vasario 18 d. Tarybos reglamento (EB) Nr. 332/2002 dėl priemonės, teikiančios vidutinės trukmės finansinę pagalbą valstybių narių mokėjimų balansams, sukūrimo (OL L 53, 2002 2 23, p. 1) 9 straipsnį; 2003 m. lapkričio 7 d. Europos Centrinio Banko sprendimo ECB/2003/14 dėl Europos bendrijos skolinimosi ir skolinimo operacijų, įvykdytų pagal vidutinės trukmės finansinės paramos mechanizmą, administravimo (ECB/2003/14) (OL L 297, 2003 11 15, p. 35).